Kondou Isami

Kondou 1865 környékén (Kép forrása: https://hu.pinterest.com/pin/427208714656890567/)

### Kaszt

Szamuráj

Kondou Isami a Henka no Rei nem játékos karaktere, a Shinsengumi parancsnoka. Karaktere részben a történelmi Kondou Isamin alapul.

## Megjelenése

Kondou harmincas évei elején járó férfi, sötét hajjal, sötét szemekkel, és átlagos, japánokra jellemző vonásokkal. A haja a válla alá ér kicsit, de egyszerűen felfogja, hogy ne legyen útban. Nem kifejezetten drágán, de viszonylag jó minőségűen öltözködik, amióta egy szamurájcsalád örökbefogadta. Kellemes megjelenésű, gyakran mosolyog. Ha hivatalos minőségben jelenik meg, hordja a világoskék egyenhaorit.

## Személyisége

Kondou alapvetően kellemes személyiség, aki szereti ismerni az embereit, szívesen beszélget velük, és barátokként kezeli őket. Egyfajta különlegessége a karakterének, hogy mindent tud mindenkiről - meglehetősen pletykás, és ért ahhoz, hogy hogyan húzza ki emberekből az igazságot (Akai csatlakozása után a lányt is, szinte rögtön meghívta egy szakéra, hogy "jobban megismerjék egymást"). Hijikata szemében hűséges barát, a férfi feltétel nélkül megbízik benne, jó, és karizmatikus vezetőnek tartja. Szintén nyilvánvaló, hogy erős a becsülete és a morális kódja - egyrészt azért is, mert önmagát szamurájnak tartja, és akként él, másrészt pedig egyszerűen, emberileg. Amikor Yamanami vérig sértődött, mert úgy vélte, a képességét akarná kihasználni szerzetesek meggyőzésére, Kondou csalódottan kérdezett vissza, hogy tényleg ilyen embernek tartja-e, bizonyítva a szemléletét.

## Története

Miyagawa Katsugoro néven született a Musashi tartományban, egy földművescsalád fiaként, de később örökbefogadta a Kondou család - ekkor vette fel az Isami nevet. Gyermekkorában rengeteget olvasott, különösen a szamurájokról szóló legendákat - a kedvencei közé tartozott például a "47 ronin", illetve "A három királyság regényes története". Valószínűleg ez vezetett ahhoz is, hogy kialakult egy álmodozó természete, és a vágy, hogy alacsony származása ellenére egy napon szamuráj lehessen - ebben osztozott gyerekkori barátjával, Hijikata Toshizóval. Mikor örökbefogadták, és később a Tennen Rishin-ryu kardforgató stílus negyedik mestere, valamint a Shieikan dojo vezetője lett, gyakorlatilag már szamurájnak is tekintették.

1863-ban a Shieikan dojóban összegyűlt baráti társaságával együtt Kyotóba ment, ahol megalapították a Roshigumit. Ennek vezetőjéről rövidesen kiderült, hogy bár a sógun védelmére toborozta a seregét, de a császárhoz akarja közelíteni, így - Hijikata támogatásával - Serizawa Kamóval összefogva kiváltak a Roshigumiból, megalapítva a Mibu Roshigumit. Serizawával azonban rövidesen további konfliktusok adódtak - a férfi temperamentuma, gátlástalan italozása, és shimabarai balhéi egyre rontották az - időközben Shinsengumivá átnevezett - osztag hírnevét. Végül Hijikata és Yamanami szeppukura ítélték Serizawa jobbkezét, Niimi Nishikit, és rövidesen meggyilkolták Serizawát magát, Kondou-t ültetve a parancsnoki pozícióba.

Az Ikedaya Incidens idején személyesen vezette az Ikedayába küldött csapatokat.

### A játék alatt

Kondou-val először Kyotóban találkozunk, miután Hijikata, Okitával együtt elment találkozni Michikóval. Kondou egyrészt kikérdezi a parancsnokhelyettest az információkról, amiket szerzett (és az Akai-val való találkozásról), másrészt pedig vele és Yamanamival is beszél a Nishi Hoganjiba való átköltözés ügyéről: Yamanamit arra kéri, próbáljon meg beszélni a szerzetesek vezetőjével. Yamanami felfortyan, úgy hiszi, Kondou az áldottként kapott képességét akarja használni, hogy meggyőzze a férfit (Yamanami természetes rokonszenvet ébreszt a környezetében), Kondou viszont ezt tagadja, és bántja, hogy a férfi ilyet feltételez róla. Később megbeszéli Hijikatával azt is, hogy tart attól, hogy a barátságuk lesz az ára a történteknek.

Később ismét látjuk Akai felvételién is, amikor végignézi a párbaját Hijikatával, és kikérdezi a képességeiről - később a lány elmondja neki, és a két parancsnokhelyettesnek, hogy korábban ninja volt. Arra is kéri, hogy valamikor üljenek le egy ital mellett és beszélgessenek egyet, ami eredetileg megijeszti Akai-t, de végül nem mond nemet.